Anders Bodelsen

Stjernerne vil lyse

Stjernerne vil lyse

AF ANDERS BODELSEN

DAGEN FØR REJSEN gik jeg en tur i Mindelunden. En tilsynsmand nikkede til mig i forbifarten; andre så jeg ikke. Tusmørket kom hurtigt og det var bidende koldt.

Jeg standsede et øjeblik og så mod det voldsomme monument hvor en ung død mand ligger med hovedet hvilende i en kvindes skød. Så gik jeg mod den pergola hvor der var mindetavler for alle dem, som var blevet skudt her, blot lidt længere fremme i terrænet, hvor det spidser til.

På vejen trak jeg min lommelærke op af min duffelcoats lomme og tog mig et hiv gin. Jeg lagde hovedet tilbage og så hvordan stjernerne begyndte at træde frem på himlen. Så stak jeg lommelærken i lommen igen og og gik mod de to mindesten jeg søgte.

Jeg var kommet her mange gange sammen med min mor, så længe hun levede.